Flavia Coelho

Flavia Coelho a zo ur ganerez vrazilian, ganet d'ar 26 a viz Gouere 1980 e Rio de Janeiro. Aet eo d'en em staliañ da Frañs e 2006. Gounezet he deus ur priz gant “Tremplin Génération Réservoir”, ur gouel e-lec'h ma c'haller selaou kanerien nevez. Embannet he deus hec'h albom kentañ “Bossa Muffin” e 2011. A-raok mont da Frañs e 2006 he deus beajet en Europa, dreist-holl e Portugal hag e Spagn. Sonet he deus e tavarnioù hag e salioù bihan. E Pariz he deus sonet er metro hag er straedoù, ur skiant-desket he deus sikouret anezhi da sachañ evezh sonerien all hag embannerien pladennoù.

 Buhez 
Tud Flavia Coelho zo o tont eus Brazil. Kresket eo e-pad daou vloaz war enez Sao Luis. He mamm a oa gwezelourez ha perukennerez e-barzh arvestoù kabared. Savet eo bet en ur c’harter poblek e Rio de Janeiro, setu eo bet levezonet gant ar samba, ar bossa nova hag ar forró. Abaoue he bugaleaj, he mamm he deus lakaet anezhi da selaou ur bern sonerezhioù disheñvel : sonerezh hengounel eus Brazil, met ivez reggae, hip-hop, ha funk carioca. En hec'h awenoù e kaver Bob Marley, Gilberto Gil, Luiz Gonzaga, ha kanerien jazz ha soul eus ar Staoù-Unanet ivez.

Da 14 vloaz e oa Flavia Coelho war al leurennoù dija. E 2002 he deus kroget da seniñ e Europa e-barzh ur strollad meurlarjez. Pevar bloaz goude, aet eo da Bariz, sonet he deus en un davarn e Saint-Ouen, ha graet he deus anaoudegezh gant ur soner kamerounat, Pierre Bika Bika. Kroget int neuze da enrollañ asambles sonadegoù gant ar produer Victor Vagh. An embannerien pladennoù ne oant ket dedennet gant ar bladenn a zo bet savet ganto, met Flavia Coelho he deus kendalc’het gant ar sonerezh.

E 2010, Flavia Coelho ha Lucilla Galeazzi (ur ganerez eus Italia) o deus kanet ar ganaouenn Amor Di Carta eus rak-generek ar film De vrais mensonges savet gant Pierre Salvadori.

E 2011 eo bet gounezet gant ar ganerez ar pempvet gouel “Tremplin Génération réservoir”, daou vloaz goude e vije anavezet ar ganerez Zaz er memes kenstrivadeg. Ul label dizalc’h anavezet Discograph en deus profet ur gevrat dezhi hag embannet hec'h albom Bossa Muffin. E 2021 eo bet adembannet an albom ennañ peder c'hanaouenn nevez. Flavia Coelho hag he strollad a zo bet goulennet meur a wech evit seniñ war leurenn ar gouelioù-hañv. Skritellet eo bet e anv evit ar gouel Porto Latino e Sant-Florent evit kanañ al lodenn gentañ eus ar gouel-se, a-raok ar strollad mil-vrudet Magic System. Graet he deus neuze ur bern gouelioù-hañv evel : Festival de Bugélès, Festival aux champs, Des Nuits européennes, Festival du Bout du Monde hag all. Bet eo o kanañ e Belgia hag er Rouantelezh-Unanet.

Hec'h eilvet albom, Mundo Meu, a zo bet embannet e-kerzh an hañv 2014. Savet eo bet gant Victor Vagh ha kemmesket gant Tome Fire, bez ez eus ivez an taboulinour Tony Allen hag ar c’haner Patrice Bart-Williams o deus kemeret perzh en enrolladenn.

He zrede albom Sonho real zo bet embannet e 2016.

E 2019 he deus embannet Flavia Coelho an albom DNA. Kaoz a zo ennañ diwar-benn temoù evel ar goubrenerezh, an heñvelrevgasaouer pe c’hoazh ar ouennelouriezh, evit diskleriañ ar pezh a c’hoarveze e Brazil.

D’an 12 a viz Meurzh 2024 he deus sonet en Olympia e Pariz, d’an 11 a viz Mae eo bet er gouel Jazz sous les pommiers e Coutances. D'an 31 a viz Mae 2024 he deus embannet he fempvet albom, anvet Ginga, bepred war “temoù an adsevel, ar galon hag ar reziliañs”.

 Stil sonerezh 
Mesket e vez ur bern stiloù sonerezh disheñvel gant Flavia Coelho. Kresket eo gant ar reggae, met plijout a ra kalz dezhi ar sonerezh eus bro Brazil evel ar baile funk pe sonerezh hengounel evel ar forro hag ar frevo dezhi. Flavia Coelho he deus labouret gant Gaël Faye, ur c’haner hag ur skrivagner gall-ha-rwandat, evit kanaouennoù a-enep d’an direzihded sokial. Kanet he deus ivez gant Naâman, ur soner reggae gall, ha kemeret he deus perzh en ur ganaouenn gant Tryo. He stumm sonerezh dibar a blij ivez da sonerien electro hag hip-hop, evel Chinese Man, gant piv he deus bet c’hoant da labourat.

Brudet eo Flavia Coelho evit he barregezh da veskan stiloù disheñvel. He zonioù a zo ur mesakj reggae, bossa nova, hip-hop, sonerezh elektronek, ha forro. An dibarded-se a ziskouez he gwrizioù braziliat, hag he levezonioù etrebroadel ivez. Lavarout a ra e fell dezhi krouiñ ur sonerezh hep harzoù, e-lec’h ma c’hell kaozeal eus sujedoù personel pe bolitikel, tra ma chom ar sonerezh plijus da selaou.

A-hed he albomoù, Flavia Coelho a lak war-wel danvezioù a-enep d’an direizhded sokial, d’ar feulster a-enep ar merc’hed, d’ar gorfod politikel, met ivez eus ar reziliañs hag an identelezh sevenadurel. Eviti, ar sonerezh a zo un arm a-enep ar feulster hag un doare da zegas esperañs d’an dud.

Sonerezh Flavia Coelho a blij d’an dud abalamour d’he startijenn, d'he follentez-vev. Dindan he sonerezh flamm a lak ar c’horfoù da fiñval e teu ur gomz a-bouez diwar-benn buhez sokial ha sevenadurel. E-mesk ar sonerien a-vremañ, unan eus ar re nemetañ eo hag a c'hall meskañ startijenn ha kudennoù sirius gant kement a fent ha levenez.

Flavia Coelho a implij he sonerezh evit stourm ouzh an dizjustis sokial, ar c’hunujennoù a-enep d’an hiniennoù ha d’an dud heñvelreviat. Gwirioù ar merc’hed a zo unan eus he stourmoù pennañ, komz a ra alies diwar-benn ar feulster a-enep ar merc’hed e Brazil. Kemeret he deus perzh e raktresoù evit gwareziñ Amazonia ha sevenadurioù pobloù kentañ Brazil ivez.

Estreget e Frañs eo brudet ar ganerez, met e Belgia, Alamagn, ha Breizh-Veur ivez, dre he zroiadoù er bed a-bezh. He c’hanaouennoù a vez skignet war Radio Nova alies, ur radio gall hag a vrud sonerezh eus ar bed a-bezh. He nerzh war al leurenn a vez meulet gant ar vurutellerien hag an arvesterien. Gant he youl hag he esperañs, deuet eo da vezan unan eus brudetañ kanerezed metis ha stourmerez e bed ar sonerezh e Frañs hag en Europa.  

Kinniget e vez ganti ur sonerezh kalonekaus, pozitivel, ha leun a startijenn. He mouezh a zo splann, plijus, ha bepred leun a vuhez, gant un ton naturel ha gant lusk hag emzalc’h war al leurenn, ar pezh a ziskouez he spered digor hag he fromoù gwirion. He c’hanaouennoù a vez skrivet ganti e portugaleg, galleg hag e yezhoù all a-wechoù.

Flavia Coelho a soñj eo ar sonerezh ur yezh etrebroadel, a c’hell bezañ implijet evit krouiñ liammoù etre pobloù, dizoloeiñ sevenadurioù ha sevel goulennoù sokial. He c’hanaouennoù a ro ur plas d’ar sevenadurioù minorelaet, ha dre-se e ro mouezh d’an dud n’int ket bet flevet a-walc’h. He fladenn “DNA” a oa he mod dezhi d'en em c'houlenn war he orin ha da furchal hec'h identelezh evel plac’h metis e-mesk meur a sevenadur.  

 Plas e bed an arzourezed 
Ur skouer eo Flavia Coelho evit ar merc'hed yaouank, dre ma tiskouez e c'haller sevel ur raktres arzourel sturiet gant he soñjoù hag he youl, hep bezañ stag ouzh ar c'hodoù klasel. Eviti, bezañ un arzourez, ur vaouez hag ur Vraziliadez e Frañs, a dalv kement ha bezañ kreñv met ivez feal d'he soñjoù. Komz a ra alies e-pad hec'h emgavioù eus plas ar merc'hed e bed ar sonerezh, ha c'hoant he deus da lakaat ar voazoniezh (?) da cheñch.

 Daveennoù 

Rummad:Ganedigezhioù 1980
Rummad:Kanerezed Brazil